**РЕШЕНИЕ № ПВ – 127 -ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на един брой тръбен кладенец за питейно-битово водоснабдяване на гр.Кричим и с.Устина“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в поземлен имот с № 39921.65.182, гр.Кричим, община Кричим, обл. Пловдив.

**Възложител:** **“ВОДОСНАБДЯВАНЕ И КАНАЛИЗАЦИЯ” ЕООД,** ЕИК 115010670, гр.Пловдив, бул.“6-ти септември” № 250.

**Характеристика на инвестиционното предложение:**

Инвестиционното предложение предвижда изграждане на един брой допълнителен тръбен кладенец за подпомагане (облекчаване) режима на работа на шахтови кладенци ШК №1 и ШК №2 от помпена станция – „ПС Кричим”, водоснабдяваща с питейни води гр. Кричим и с. Устина.

Бъдещото водовземно съоръжение ще бъде разположено в имот с площ 8076 кв.м, отреден за водостопанско, хидромелиоративно съоръжение. На територията му има едноетажна сграда предназначена за водоснабдяване.

Параметри на водовземното съоръжение:

* проектна дълбочина на кладенеца- до 40м;
* необходим годишен воден обем – 236 520 м³/год;
* средноденонощен дебит – 7,5 л/сек.
* максимален дебит – 15 л/сек

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който се предвижда да се реализира инвестиционното предложение, не попада в границите на защитени зони от мрежата „НАТУРА 2000” и в защитени територии, съгласно *Закона за защитените територии.* Най-близо до местоположението на предвиденото за реализиране инвестиционно предложение е защитена зона BG0000424 “Река Въча Тракия” за опазване на природните местообитания и на дивата флора и фауна, приета с Решение от МС №122/02.03.2007г. (ДВ бр.21/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.39, ал.3 от Наредбата по ОС, въз основа на критериите по чл. 16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на водовземно съоръжение, с дълбочина до 40м, попадащо в рамките на подземно водно тяло: BG3G00000NQ018- Порови води в Неоген- Кватернер – Пазарджик- Пловдивски район.

Сондажните работи ще се изпълнят, като се ползва сондажна апаратура УРБ 3А3 с глинеста промивка. Сондирането ще се извърши роторно с “права” циркулация на промивната течност. Тръбният кладенец ще бъде изграден от експлоатационно-филтрова колона от PVC тръби с диаметър ∅ 200/10,2 mm.

● Не се налага промяна на съществуващата или изграждане на нова пътна инфраструктура.

● Площадката която ще бъде заета по време на изпълнението на инвестиционното предложение попада напълно в площта на имота и е с размери равни на мястото необходимо за разполагане на сондажната техника, обслужващата механизация и утаячните ями.

* Реализацията и експлоатацията на сондажния кладенец ще се извърши по класически методи за подобен тип съоръжения и не се очаква да доведат до замърсяване и дискомфорт на околната среда, тъй като не се предвиждат дейности, при които се отделят значителни замърсители в околната среда.
* Предвиденият тръбен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води от БД ИБР Пловдив.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* С писмо изх. № КД-04-323/29.07.2016г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане на целите на околната среда, като е определила въздействието от реализацията на ИП върху водите и водните екосистеми, като незначително при спазване на поставените условия в решението.

 **III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от Мрежата „НАТУРА 200“, поради което с реализацията му не се очаква пряко унищожаване, увреждане или влошаване състоянието на видовете, предмет на опазване в най-близката защитена зона BG0000424 „Река Въча Тракия”.
* Предвидените с ИП дейности ще се реализират само в границите на имот № 39921.65.182, гр.Кричим. Предвид това, както и отдалечеността на имота от защитената зона, няма вероятност реализацията на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 6051/21.09.2016г. РЗИ- Пловдиве изразила становище, че не се очаква възникване на риск за човешкото здраве от реализацията на ИП.

 **V. Обществен интерес към предложението за строителство, дейности или технологии :**

В изпълнение на изискванията на чл.6, ал.9 и ал.10 от Наредбата за ОВОС е осигурен обществен достъп до изготвената информация по Приложение 2, от Възложителя и е представено копие от документацията на Община Кричим. Община Кричим е информирали РИОСВ- Пловдив, за липса на постъпили възражения относно инвестиционното предложение.

* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При следните условия:**

* Задължително да се направи пълна и надежна изолация на кватернерния водоносен хоризонт-25м от повърхността, за да се черпят води само от подземно водно тяло BG3G00000NQ018.
* Водата от сондажния кладенец може да се ползва само при спазване на всички процедури по разрешителен режим, съгласно чл. 50, ал. 7, т. 1 от Закона за водите.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 04.10.2016г.**

*Директор на РИОСВ - Пловдив*